section_heading: Simptomi
paragraph_text: U većini slučajeva prvi simptom koji se prezentira jest pretjerana i neizdrživa pospanost tijekom dana. Ostali simptomi se mogu pojaviti zasebno ili u kombinaciji mjesecima ili godinama nakon nastupa potrebe za spavanjem tijekom dana. Zabilježene su velike individualne varijacije u razvoju, izraženosti i redoslijedu pojavljivanja katapleksije, paralize u snu i hipnagognih halucinacija. Sva četiri simptoma se prezentiraju u samo 20 do 25% oboljelih. Pretjerana dnevna pospanost u većini slučajeva perzistira cijeli život, dok paraliza u snu i hipnagogne halucinacije mogu biti prolazne. Iako su ovo uobičajeni simptomi narkolepsije, mnogi oboljeli također mogu duže vrijeme patiti i od nesanice. Simptomi narkolepsije, poglavito pretjerana dnevna pospanost i katapleksija, često postaju toliko izraženi da uzrokuju ozbiljne probleme u osobnom i profesionalnom životu oboljelih.